Väinö Voionmaa
Väinö Voionmaa, 1869-1947, finsk historiker og politiker. Voionmaa var professor i nordisk historie ved Helsinki Universitet 1918-36. Han indgik i 1917 i O. Tokois regering, var socialdemokratisk medlem af Riksdagen 1919-47, udenrigsminister 1926-27 og handels- og industriminister 1937-39. Voionmaa deltog i fredsforhandlingerne i 1920, 1940 og 1944 og søgte som formand for Riksdagens udenrigspolitiske udvalg 1940-45 at gøre fredsoppositionens synspunkter gældende.